Omnem hujus seculi vitam tantis perturbationibus dolorum videmus undique circumdatam, ut merito felix dicatur esse qui ab hujus miseriis, Domini clementia adjuvante, absolutus poterit evadere, taliter ut ante tremendi judicis oculos misericordia dignus valeat aparere. Quapropter, in Dei nomine, ego Emma et Maiolus clericus, frater senioris mei Bernardi, peccatorum nostrorum reminiscentes, et Deo satisfacere cupientes, damus et transfundimus Domino Deo et sanctis ejus apostolis Petro et Paulo et Cluniensi cænobio, cui preesse videtur domnus Odilo venerabilis abbas, quandam terram sitam in comitatu Matisconensi, in agro Puziaco, in villa Busserias, omnem illam terram scilicet quæ partitur cum terra fratris ejus Israhelis, servos utriusque sexus, quesitum et inquirendum, cum omnibus suis apenditiis, scilicet silvis, campis, pratis, vineis, aquis aquarumque decursibus, tali tenore ut habitatores prefati loci predictam terram teneant in perpetuum et possideant, et quicquid ex ea facere voluerint faciant. Facimus autem hanc donationem pro anima senioris mei Bernardi, ut omnium et ipsius creator Dominus noster Jesus Christus illi et nobis dignetur esse propitius; et ut hæc descriptio firma permaneat, manibus nostris eam firmavimus, et manibus fidelium nostrorum roborandam tradidimus. S. Emmæ et Maioli clerici, qui fieri et firmare rogaverunt. S. Wichardi. S. Heldini. S. Rotberti. S. Letaldi. S. Huberti. S. Bernardi. S. Airardi. S. Siguini. S. Bernardi. S. Hugonis. S. Willelmi. S. Deodati. S. Gysleberti. S. Gauzceranni. S. Aiæ. Est autem illa terra quam Azelinus avunculus eorum dedit eis in hereditatem. Actum III idus novembris, Cluniaco puplice, regnante Rotberto rege anno X.